Tina Nedergaard (V), 2006-02-08:
Vi skal nu behandle et beslutningsforslag fra oppositionen, som omhandler eksamensformer i det danske uddannelsessystem.
Inden jeg gennemgår de enkelte dele af forslaget, vil jeg slå én ting fast: I Venstre er vi optaget af, at hver eneste elev og studerende, som eksamineres, prøves i sin egen kunnen, i sine egne kompetencer og færdigheder.
Det er vores opfattelse, at dette bedst sikres gennem individuelle eksamener og prøver.
For os er det afgørende, at når børn og unge forlader skolen og uddannelsessystemet, er de parate til at tage imod de udfordringer, som livet yderligere byder på.
Det gælder, uanset om man skal videre i uddannelse eller videre på arbejdsmarkedet.
Det er klart, at de kompetencer, der skal anvendes på arbejdsmarkedet i dag, er meget forskellige og meget brede.
Man skal arbejde sammen med andre i løsningen af opgaver, og man skal måske også sammen med andre stille opgaver i det daglige arbejde.
Men lige så vigtigt er det at pege på, at der fortsat på arbejdsmarkedet er behov for en individuel præstation.
Det gælder i forbindelse med jobsamtale, den enkelte opgaveløsning; man er måske den eneste med den pågældende faglige viden, som står over for at løse en opgave på sin arbejdsplads, og så er man jo alene om at løse opgaven.
Derfor er der brug for begge dele i det danske uddannelsessystem, at man på den ene side har den brede kompetence, men omvendt også har nogle fagfaglige færdigheder med sig, som man er blevet målt på.
Evalueringsinstituttet har gennemført en brugerundersøgelse af anvendelsen af de forskellige eksamensformer i uddannelsesverden.
Så når hr. Per Clausen fra Enhedslisten gentagne gange spørger ministeren om, hvad det er, der er sket fra 2004 og til i dag, kan jeg fortælle, at det jo bl.a. er det, at der er lavet en omfattende brugeranalyse i perioden fra januar til maj 2005, som peger på følgende interessante aspekter:
De fleste uddannelsessøgende vurderer, når man spørger dem, at større skriftlige opgaver giver det bedste indtryk af deres samlede kompetencer, mens de peger på, at individuelle skriftlige eksamener giver det bedste indtryk af deres faglige kompetencer – altså i begge tilfælde individuelle opgaver.
Hvad angår generelle og personlige kompetencer, så vurderer de fleste studerende, at disse bedst bliver bedømt ved individuelle mundtlige prøver, hvilket er interessant nok, da det i debatten er blevet meget fremført, at netop gruppeeksamenerne skulle være specielt gode til at fremme de personlige, brede kompetencer.
Men det vurderes altså af de studerende selv, at det er de individuelle mundtlige prøver, der er bedst til at afdække personlige kompetencer.
Samtidig vurderer de færreste, altså den mindste andel af de uddannelsessøgende, at gruppeeksamener giver et korrekt billede af deres faglige kompetencer.
De mener ikke, at gruppeeksamen er så god som alle de andre eksamensformer til at afdække deres faglige kompetencer.
Og samtidig vurderer de fleste af de uddannelsessøgende, at det er vigtigt, at undervisningen på deres adgangsgivende uddannelse har forberedt dem på individuel skriftlig eksamen frem for f.eks. en gruppeeksamen.
De uddannelsessøgende selv peger så på, at det er ved individuelle eksamener og ved skriftlige opgaver, de bliver bedømt mest korrekt så vel fagligt som personligt, og at det også er erfaringerne fra disse eksamensformer, de trækker på senere i deres uddannelse.
Nogenlunde samme billede tegner sig blandt aftagerne af de færdiguddannede.
De fleste virksomheder skelner ikke så skarpt imellem de forskellige former af individuelle prøver, altså om der er en skriftlig eksamen, mundtlig eksamen eller en skriftlig opgave.
Dem finder de generelt sådan nogenlunde dækkende.
Men færre virksomheder mener, at gruppeprøver afspejler de kompetencer, ikke bare faglige kompetencer, men de kompetencer generelt, som personen skal bruge i virksomheden.
Det viser sig også, at næsten alle virksomheder, når man spørger dem i analysen, som er gennemført af Evalueringsinstituttet, lægger vægt på, at det fremgår af eksamensbeviset, om karakteren er opnået ved en individuel eller en gruppebaseret eksamen.
Med de andre ting in mente, som jeg netop har skitseret, så peger det jo yderligere i retning af, at arbejdsgiveren, virksomheden, også føler sig mere tryg ved den eksamen, der er opnået ved en individuel eksamination end ved en gruppebaseret eksamination.
Den omfattende undersøgelse peger altså klart i retning af, at dér, hvor man selv oplever det som uddannelsessøgende, og hvor aftagerne af de færdiguddannede vurderer, at man får den bedste afdækning af kompetencer, er ved de individuelle prøveformer.
Der må vi jo så i Venstre fastholde, at den egentlige årsag til, at man foretager en prøve, er, at der skal måles kompetencer, gerne snævert defineret som faglige, men også i en række uddannelser på en række niveauer de brede kompetencer, og at det tilsyneladende efter undersøgelsens vurderinger her er de individuelle eksamener, der bedst afdækker disse områder.
Endelig vil jeg nævne, at videnskabsministeren har sendt sin bekendtgørelse vedrørende eksamensformer i høring, og vi afventer resultatet heraf.